《访友久居山中将归阻雨 其二》
明代·曾曰唯

失意过友生，篮舆百馀里。出门谓家人，十日之游耳。

生平耐作客，濡滞无远迩。即我与我期，自疑未必尔。

往往订日归，不信于妻子。果尔秋徂冬，牵挽方未已。

固云我好游，一半为地主。一半恋山中，一半滞病里。

一半待梅花，一半阻风雨。其始则乘兴，兴尽终复始。

谓近不当游，游孰过于此。

作者简介：曾曰唯，字道生。程乡（今梅州梅县）人。明末诸生。著有《纺授堂诗集》。事见《续梅水诗传》卷二。